Minden akadály elhárulhat a gyógyászati alkalmazás elől

Tavaly júniusban kezdte meg az Egészségügyi Világszervezet (WHO) Kábítószerfüggőségi Szakbizottsága (ECDD) a kannabisz és származékainak felülvizsgálatát. Munkájuk nem is végződhetett volna kedvezőbben: a javaslat a kannabisz legtöbb formáját és hatóanyagát átsorolná a szabályozott anyagok első (I.) jegyzékére, amivel gyógyászati célú használatuk világszerte lehetővé válna.

Hogy a jelenlegi szabályozás súlyosan idejétmúlt, mi sem bizonyítja jobban, hogy az USA államainak kétharmada, több mint tíz európai ország és Latin-Amerikától Óceániáig a világ minden pontján államok sokasága, az egyezmények ellenére is megtalálta az utat, hogy gyógyászati célból elérhetővé tegyék a kannabiszt. A folyamat az elmúlt tíz évben indult be igazán, és a gyógyászati kannabiszt engedélyező országok száma továbbra is, évről-évre dinamikusan növekszik. Az ENSZ kábítószerügyi egyezmények javasolt módosítása minden állam számára megkönnyíti, hogy egészségügyi ellátórendszerébe beillessze a gyógyászati kannabiszt, de egyszerűbbé válik a tudományos kutatás is.

Orvosi célból alkalmazható

Az egyezmények IV. jegyzékén, a legszigorúbban szabályozott csoportban, hivatalosan azok az anyagok és növények szerepelnek, amiknek nincs gyógyászati hatása. Itt található többek között a heroin és egyéb ópiátszármazékok, de egészen érthetetlen módon kannabisz és a kannabiszgyanta is. Az abszurd besorolás azonban már nem tart sokáig!

Lássuk, hogy pontosan milyen átsorolásokra tett javaslatot jelentésében az ECDD:

A kannabisz és a kannabiszgyanta, a THC és izomerjei kerüljenek az 1961-es ENSZ kábítószerügyi egyezmény I. jegyzékére, vagyis gyógyászati alkalmazásuk váljon engedélyezetté.

A kannabiszból előállított extraktumok és tinktúrák kerüljenek ki az egyezmény I. jegyzékéből, így forgalmazásuk és használatuk ne essen az ENSZ szabályozása alá.

A THC minden formája kerüljön ki az 1971-es egyezményből. Ez jelentősen leegyszerűsíti a kannabisz szabályozását.

A vizsgálatok alapján szükségtelen a CBD (kannabidiol) felvétele az egyezmény bármely jegyzékébe, hiszen alkalmazása biztonságos.

A 0,2%-nál alacsonyabb THC tartalmú, elsősorban CBD-t tartalmazó készítmények (kenderből előállított CBD olajok) felvétele a jegyzékekre szintén nem indokolt.

Az ECDD a következőképpen összegezte a vizsgálatok eredményét:

„A bizottsághoz benyújtott bizonyítékok nem utalnak arra, hogy a kannabisz és a kannabiszgyanta az 1961-es egységes kábítószer-egyezmény IV. jegyzékében szereplő egyéb szerekhez hasonló káros hatásokkal bírna. Ezen kívül a kannabisz készítményei terápiás potenciált mutattak a fájdalom és más egészségügyi állapotok, például a szklerózis multiplexhez kapcsolódó epilepszia és görcsök kezelésében. A fentiekkel összhangban, a kannabiszt és a kannabiszgyantát úgy kell osztályozni, hogy megakadályozza a kannabiszhasználat által okozott kárt, és ezzel egyidejűleg ne akadályozza a kannabiszhoz kapcsolódó, gyógyászati célú hozzáférést, kutatást és fejlesztést.”

Globális előnyök

A javaslatok nyilvánossá tétele azonban még nem jelenti biztosan azok elfogadását. Erről az ENSZ tagállamoknak kell döntenie és egyszerű többségű szavazással jóváhagynia. Minthogy a WHO ajánlásokat két hónap csúszással publikálták, a szavazás időpontja bizonytalanná vált, de optimális esetben az ENSZ Kábítószerügyi Bizottságának (CND) 2019-es ülésén sor kerülhet rá. A szakértők arra számítanak, hogy az ajánlásokat elfogadják. „Ezek a javaslatok elkerülhetetlenek voltak és globálisan hozzá fognak járulni a közegészséghez, amikor az ENSZ Kábítószerügyi Bizottsága jóváhagyja őket. Nem számítunk arra, hogy a CND az ajánlások ellen szavazna, hiszen olyan szakértőkről van szó, akik szigorúan tudományos szemszögből tekintenek a kérdésre” – monda el Dr. Pavel Pachta, a Nemzetközi Kábítószer-ellenőrző Szerv (INCB) korábbi helyettes titkára. Az ENSZ egyezmények módosításának másik jelentős előnye a tudományos kutatások megkönnyítése. Az I. jegyzéken szereplő anyagok nemcsak egészségügyi célból alkalmazhatók, de bonyolult kérelmezési procedúra nélkül is végezhetők velük tudományos kutatások.A leegyszerűsödő kérelmezési eljárás hatására a mainál jóval több kutatás indulhat világszerte és ehhez várhatóan jó minőségű, pontosan meghatározott kannabinoid-profilú mintákat lehet majd igénybe venni. Ma a kannabisz jótékony egészségügyi hatásait elemző kutatások döntő többsége az Egyesült Államokban és Kanadában zajlik, de az átsorolás új lendületet fog adni a kutatásoknak a világ más pontjain is. Így a jövőben várhatóan további fontos egészségügyi tulajdonságait és gyógyhatásait fogjuk megismerni a kannabisznak és hatóanyagainak.



forrás: ckmagazin.info



